作者:吳泳
標題:洞庭春色・沁園春
內容:金柝聲中，鐵衣影裡，仍舊上元。況銀花嚲鬢，看承春色，蠟珠照坐，暖熟豐年。寶月分明無缺玷，須洗盡黃雲別看天。無限意，且平開蓮浦，小作桃源。燈花夜來有喜，捷書便馳至軍前。響樂棚高處，何妨頌聖，體筵側傍，仍與中賢。不會山人行樂意，道剛把風花作事權。言不盡，倩梅吹漢曲，鶯答虞弦。